ශ්‍රී ලංකා යුද හමුදාවේ විදුලි හා යාන්ත්‍රික ඉන්ජිනේරු බලකා රෙජිමේන්තුව සංවිධාන කරන වලව සුපර්ක්‍රොස් මෝටර් රථ හා යතුරු පැදි ධාවන තරගාවලිය මේ මස 17වැනිදා උඩවලව සෙවණගල ධාවන පථයේදී පැවැත්වේ.රෙජිමේන්තුවේ සුභසාධන කටයුතු සඳහා මූල්‍ය අරමුදල් රැස්කිරීමේ අරමුණින් ශ්‍රී ලංකා යතුරු පැදි සංගමයේ සහහෝගය ඇතිව සිවුවැනි වරට සංවිධාන කරන මෙවර තරගාවලියට මොටර් රථ තරග ඉසව් 8ක් හා යතුරු පැදි ධාවන තරග ඉසව් 10ක් ඇතුළත් වෙති.තරගාවලිය පිළිබඳ මාධ්‍ය හමුවක් පසුගියදා රෙජිමේන්තු අධිපති මේජර් ජෙනරාල් රවී මායාදුන්නේ මහතාගේ ප්‍රධානත්වයෙන් විදුලි හා යාන්ත්‍රික ඉන්ජිනේරු මූලස්ථානයේ දී පැවැත්විණි.මෙවර තරගාවලිය නව මුහුණුවරකින් පැවැත්වීමට කටයුතු යොදා තිබෙන බව පැවැසු මායාදුන්නේ මහතා තරගාවලියට එක්වන තරගකරුවන්ට සියලු පහසුකම් ලබාදෙන බවත්, මේ පථයේ යතුරු පැදි තරගකරුවන් වැඩි වශයෙන් තරග කරන බැවින් ධාවන පථය පුළුල් කර තිබෙන බවත් සඳහන් කළේය.ශ්‍රී ලංකා මෝටර් රථ ධාවන ක්‍රීඩාව ජාත්‍යන්තර පිළිගැනීමකට ලක්කිරීමේ අරමුණින් මෙවර තරගාවලිය නිරීක්ෂණයට ජාත්‍යන්තර මෝටර් රථ ධාවන සම්මේලනයේ නියෝජිතයන් කැඳවා ඇති බවද මයාදුන්නේ මහතා කියා සිටියේය.